Östersund er et byområde (købstad) i Jämtland, Sverige. Den er residensby i Jämtlands län samt hovedby i Östersunds kommune. Byen ligger ved Storsjön, og er Storsjöbygdens og Jämtlands eneste købstad. Östersund er det 24.-største byområde i Sverige, med 43.796 indbyggere (2006).
Östersund blev grundlagt i 1700-tallet for at kontrollere handlen i Jämtland, hvor indbyggerne drev en omfattende og meget lønsom handel, hvilket irriterede kronen. Meningen var at lede handlen til byen, men befolkningen tog ikke godt imod det, hvilket førte til at Östersund længe var en lille by. I den sidste halvdel af 1800-tallet steg indbyggertallet, indtil Östersund reelt blev en købstad, efter at der kom en jernbane og næringsfrihed.
Byen markedsføres af kommunen og erhvervslivet som "Vinterstaden" (Vinterbyen). Vintersport har længe fundet sted ved byen, som har været vært for flere verdensmesterskaber og svenske mesterskaber i forskellige vintersportsgrene. I Östersund ligger også Nationellt vintersportcentrum, og byen har flere gange forsøgt at blive værtsby for de olymiske vinterlege, men er aldrig blevet valgt. ("Læs mere..")
